**Έκθεση της Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για το νομοσχέδιο «Ο περί Ορισμένων Πτυχών που αφορούν τις Συμβάσεις για τις Πωλήσεις Αγαθών (Τροποποιητικός) Νόμος του 2023»**

**Παρόντες:**

Κυριάκος Χατζηγιάννης, πρόεδρος Κώστας Κώστα

Αβέρωφ Νεοφύτου Χρύσης Παντελίδης

Νίκος Σύκας Σταύρος Παπαδούρης

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 3 και 10 Οκτωβρίου 2023. Στην πρώτη συνεδρία της επιτροπής κλήθηκαν και παρευρέθηκαν εκπρόσωποι του Υπουργείου Ενέργειας, Εμπορίου και Βιομηχανίας και της Υπηρεσίας Προστασίας Καταναλωτή του ίδιου υπουργείου. Η Νομική Υπηρεσία της Δημοκρατίας, παρ’ όλο που κλήθηκε, δεν εκπροσωπήθηκε στην εν λόγω συνεδρία της επιτροπής.

Σημειώνεται ότι η επιτροπή, για λόγους που προκύπτουν από τη σημασία και τον σκοπό της προτεινόμενης νομοθετικής ρύθμισης, έκρινε σκόπιμη την κατά προτεραιότητα συζήτηση του νομοσχεδίου σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων. Ειδικότερα, για τη συζήτηση του νομοσχεδίου ολοκληρώθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για επίσπευση της διαδικασίας τα εν λόγω στάδια έχουν συμπτυχθεί.

Σκοπός του προτεινόμενου νόμου είναι η τροποποίηση του περί Ορισμένων Πτυχών που αφορούν τις Συμβάσεις για τις Πωλήσεις Αγαθών Νόμου, ώστε να διορθωθεί σε συγκεκριμένο άρθρο του υφιστάμενου νόμου μία λανθασμένη αναφορά, η οποία εκ παραδρομής παρείσφρησε σε αυτό. Ειδικότερα, στην παράγραφο (α) του εδαφίου (4) του άρθρου 13 του πιο πάνω νόμου γίνεται λανθασμένη αναφορά στα εδάφια (2) και (3) του άρθρου 14 αντί στα εδάφια (3) και (4) αυτού. Ως εκ τούτου, η προτεινόμενη ρύθμιση κρίνεται αναγκαία για την ορθή εφαρμογή της υφιστάμενης νομοθεσίας.

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, ομόφωνα εισηγείται στη Βουλή την ψήφιση του νομοσχεδίου σε νόμο.

16 Οκτωβρίου 2023

Αρ. Φακ.: 23.01.064.135-2023

ΜΙ/MC/ΕΧ